b'\n_START_ARTICLE_\nWillys MB\n_START_SECTION_\nHistoria\n_START_PARAGRAPH_\nSotavoimat ymp\xc3\xa4ri maailman olivat kehitt\xc3\xa4neet joukko-osastojensa motorisointia ensimm\xc3\xa4isen maailmansodan aikana ja sen j\xc3\xa4lkeen. My\xc3\xb6s Yhdysvaltain armeijalla oli k\xc3\xa4yt\xc3\xb6ss\xc3\xa4\xc3\xa4n amerikkalaisen, raskaita nelivetoisia kuorma-autoja valmistaneen Four Wheel Drive Auto Co.:n ajoneuvoja, mutta silt\xc3\xa4 puuttui kevyt, tiedusteluk\xc3\xa4ytt\xc3\xb6\xc3\xb6n soveltuva, nelivetoinen ajoneuvo._NEWLINE_Maailmanpoliittisten j\xc3\xa4nnitteiden kasvaessa 1930-luvun lopulla, Yhdysvaltain armeija pyysi amerikkalaisilta ajoneuvovalmistajilta ehdotuksia ik\xc3\xa4\xc3\xa4ntyv\xc3\xa4n kevyen moottorikalustonsa uudistamiseksi. T\xc3\xa4m\xc3\xa4 kalusto koostui l\xc3\xa4hinn\xc3\xa4 sivuvaunullisista moottoripy\xc3\xb6rist\xc3\xa4 sek\xc3\xa4 T-mallin Fordeista. Armeijan pyynt\xc3\xb6 johti joidenkin prototyyppien esittelyyn, mainittavimpina niist\xc3\xa4 viisi kappaletta vuoden 1937 Fordia, jotka oli muutettu nelivetoisiksi Marmon-Herrington-yhti\xc3\xb6n voimansiirtokomponenteilla, sek\xc3\xa4 kolme vuoden 1938 American Bantam roadsteria. Hein\xc3\xa4kuun 11. p\xc3\xa4iv\xc3\xa4n\xc3\xa4 vuonna 1940 Yhdysvaltain armeija esitti amerikkalaisille ajoneuvovalmistajille avoimen tarjouskilpailun, jossa auton ominaisuudet oli m\xc3\xa4\xc3\xa4ritelty armeijan tarpeiden ja vaatimusten mukaisesti. Suunniteltavan ajoneuvon tuli olla "yleisk\xc3\xa4ytt\xc3\xb6inen, 1/4-tonnin kantavuusluokan nelivetoinen auto, joka on henkil\xc3\xb6iden tai tavaroiden kuljettamiseen soveltuva ja muunnettavissa tiedustelu- tai komentok\xc3\xa4ytt\xc3\xb6\xc3\xb6n"._NEWLINE_Tarjouskilpailuun julkistamisen aikaan sota Euroopassa oli syttynyt ja Tyynenmeren suunnalla se oli enemm\xc3\xa4n kuin selvi\xc3\xb6, joten armeijan tarve uudenlaiselle ajoneuvolle oli polttava. Tarjoukset oli j\xc3\xa4tett\xc3\xa4v\xc3\xa4 hein\xc3\xa4kuun 22. p\xc3\xa4iv\xc3\xa4n menness\xc3\xa4, joten todellisen tarjouksen j\xc3\xa4tt\xc3\xa4neill\xc3\xa4 valmistajilla oli jo t\xc3\xa4ss\xc3\xa4 vaiheessa oltava suunnitelmat valmiina. Jatkoon p\xc3\xa4\xc3\xa4sseill\xc3\xa4 valmistajilla oli 49 p\xc3\xa4iv\xc3\xa4\xc3\xa4 aikaa esitell\xc3\xa4 toimiva prototyyppi ja 75 p\xc3\xa4iv\xc3\xa4\xc3\xa4 aikaa saattaa valmiiksi 70 ajoneuvon ensisarja koeajoja varten. My\xc3\xb6s t\xc3\xa4m\xc3\xa4 aikataulu kertoo sen, ett\xc3\xa4 kilpailu oli suunnattu jo etuk\xc3\xa4teen rajatuille valmistajille. Armeijan materiaalipuolen tekninen komitea oli asettanut tiukat vaatimukset uuden ajoneuvon ominaisuuksista: Ajoneuvon tuli olla nelivetoinen, sen oli pystytt\xc3\xa4v\xc3\xa4 kuljettamaan kolme miest\xc3\xa4 varusteineen, akseliv\xc3\xa4li ei saanut ylitt\xc3\xa4\xc3\xa4 75 tuumaa (1905\xc2\xa0mm) (t\xc3\xa4m\xc3\xa4 mitta kasvoi my\xc3\xb6hemmin 80 tuumaan), raideleveys ei saanut ylitt\xc3\xa4\xc3\xa4 47 tuumaa (1194\xc2\xa0mm), tuulilasin tuli olla alas taittuva, kantavuuden tuli olla 660 paunaa (n. 300\xc2\xa0kg) ja moottorin v\xc3\xa4\xc3\xa4nt\xc3\xb6momentin oli oltava v\xc3\xa4hint\xc3\xa4\xc3\xa4n 85\xc2\xa0ft\xc2\xb7lb (115 Nm). N\xc3\xa4m\xc3\xa4 kaikki ominaisuudet tuli l\xc3\xb6yty\xc3\xa4 autosta jonka tyhj\xc3\xa4paino ei saanut ylitt\xc3\xa4\xc3\xa4 1300 paunaa (590\xc2\xa0kg)._NEWLINE_Vain kaksi valmistajaa selvisi loppusuoralle: American Bantam Car Company ja Willys-Overland Motors. Vaikka Willys-Overlandin tarjous oli hinnaltaan edullisempi, Bantam voitti tarjouskilpailun, koska se pystyisi toimittamaan prototyypin vaaditussa 49 p\xc3\xa4iv\xc3\xa4ss\xc3\xa4 sek\xc3\xa4 esisarjan autot 75 p\xc3\xa4iv\xc3\xa4ss\xc3\xa4. P\xc3\xa4\xc3\xa4suunnittelija Karl Probstin johdolla Bantam teki ensimm\xc3\xa4isen prototyyppins\xc3\xa4 valmiiksi, ja toimitti t\xc3\xa4m\xc3\xa4n "Blitz Buggy" -lempinimen saaneen autonsa armeijan ajoneuvojen koekeskukseen syyskuun 23. p\xc3\xa4iv\xc3\xa4n\xc3\xa4 vuonna 1940._NEWLINE_Koska Bantamilla ei ollut sen paremmin tuotannollisia kuin taloudellisiakaan mahdollisuuksia valmistaa autoja siin\xc3\xa4 mittakaavassa, jota sotaministeri\xc3\xb6 edellytti, kehotettiin Willyst\xc3\xa4, ja nyt kuvioihin mukaan ilmestynytt\xc3\xa4 Fordia, jatkamaan prototyyppiens\xc3\xa4 valmiiksisaattamista. Uuden ajoneuvon lopullinen hankintasopimus allekirjoitettaisiin vasta testien j\xc3\xa4lkeen. Bantamin prototyypin testiohjelman ollessa k\xc3\xa4ynniss\xc3\xa4, syyskuun 27. - lokakuun 16. p\xc3\xa4ivien v\xc3\xa4lisen\xc3\xa4 aikana, paikalla oli auton ominaisuuksiin tutustumassa my\xc3\xb6s Willysin ja Fordin teknist\xc3\xa4 henkil\xc3\xb6st\xc3\xb6\xc3\xa4. Lis\xc3\xa4ksi sotaministeri\xc3\xb6 luovutti sek\xc3\xa4 Fordille ett\xc3\xa4 Willysille Bantamin auton piirustukset, v\xc3\xa4itt\xc3\xa4en liittovaltion omistavan oikeudet niihin. Bantam ei pienen\xc3\xa4 toimijana ja lis\xc3\xa4ksi taloudellisesti heikossa tilanteessaan tehnyt asiasta sen isompaa numeroa. Marraskuussa 1940 Ford ja Willys toimittivat kumpainenkin oman prototyyppins\xc3\xa4 armeijan koeajokeskukseen, kilpailemaan Bantamin autoa vastaan. Prototyypit Willys Quad ja Ford Pygmy olivat kesken\xc3\xa4\xc3\xa4n hyvin samanlaisia ja niiden sallittiin osallistua testiajoihin Bantamin toimittamaa uutta mkII BRC-60(General Purpose Vehicle) -mallia vastaan. T\xc3\xa4ss\xc3\xa4 vaiheessa armeija alkoi saada tarpeekseen poliittisesta ja taloudellisesta pelaamisesta ja ilmoitti ett\xc3\xa4 kaikki kolme ajoneuvoa olivat l\xc3\xa4p\xc3\xa4isseet testit hyv\xc3\xa4ksytysti. Armeija teki alkuun tilauksen 1500 kappaleesta per valmistaja, jotta autot saataisiin koek\xc3\xa4ytt\xc3\xb6\xc3\xb6n todellisiin kentt\xc3\xa4olosuhteisiin. Vaikka Bantam oli kyennyt alittamaan alkuper\xc3\xa4isiss\xc3\xa4 vaatimuksissa ollen tyhj\xc3\xa4painon, v\xc3\xa4itettiin nyt ett\xc3\xa4 vaadittu tyhj\xc3\xa4paino on ep\xc3\xa4realistinen. T\xc3\xa4ss\xc3\xa4 vaiheessa auton tyhj\xc3\xa4painon vaatimustasoa nostettiin 2160 paunaan (980\xc2\xa0kg)._NEWLINE_N\xc3\xa4iden tuotantoa edelt\xc3\xa4vien testien seurauksena jokainen kolmesta valmistajasta teki ajoneuvoonsa viimeiset parannukset ja samalla ne saivat uudet mallinimet. Bantamin malli nimettiin BRC 40:ksi; viimeinen yksil\xc3\xb6 valmistui joulukuussa 1941, jonka j\xc3\xa4lkeen yhti\xc3\xb6 luopui moottoriajoneuvojen valmistuksesta. Willys onnistui kevent\xc3\xa4m\xc3\xa4\xc3\xa4n autonsa painoa 240 paunaa (n. 109\xc2\xa0kg); mallin nimeksi tuli "MA" joka kuvasi termej\xc3\xa4 "Military", malli "A". Fordin mallin nimeksi tuli "GP"; "G" tuli sanasta "Government" ja kuvasi siten ajoneuvon toimituskohdetta, "P" oli Fordin yleinen mallitermi kuvaamaan 80 tuuman akseliv\xc3\xa4lill\xc3\xa4 olevaa henkil\xc3\xb6autoa. Fordin k\xc3\xa4ytt\xc3\xa4m\xc3\xa4 mallinimi GP ei siis tullut sanoista "general purpose" (yleisk\xc3\xa4ytt\xc3\xb6tarkoitus), t\xc3\xa4m\xc3\xa4 termi oli liittovaltion organisaatioiden antama, kuvaamaan jonkin ajoneuvon toiminnallisuutta._NEWLINE_Hein\xc3\xa4kuussa 1941 sotaministeri\xc3\xb6 ajoi l\xc3\xa4pi kaluston standardoimisohjelmaa, jonka perusteella se p\xc3\xa4\xc3\xa4tti ett\xc3\xa4 seuraava 16 000:n auton er\xc3\xa4 tilataan yhdelt\xc3\xa4 toimittajalta. Willys voitti t\xc3\xa4m\xc3\xa4n sopimuksen, valtteinaan sill\xc3\xa4 oli Fordia tehokkaampi "Go Devil"-moottori (moottorin nimi tuli sotilaiden kannustushuudosta) sek\xc3\xa4 edullisempi hinta. Standardoiminen kattoi my\xc3\xb6s mallien korinosien yhten\xc3\xa4ist\xc3\xa4misen (Fordin piirustuksilla) ja n\xc3\xa4kyvin muutos Willyksen mallien v\xc3\xa4lill\xc3\xa4 on uusi konepelti, joka on per\xc3\xa4isin Fordin GP:sta. Uudistusten my\xc3\xb6t\xc3\xa4 Willyksen mallin nimeksi tuli "MB"._NEWLINE_Lokakuuhun 1941 menness\xc3\xa4 oli tullut ilmeiseksi ett\xc3\xa4 Willys-Overland ei pysyisi valmistamaan sopimusten mukaisia tuotantom\xc3\xa4\xc3\xa4ri\xc3\xa4, joten Ford alkoi my\xc3\xb6s valmistaa n\xc3\xa4it\xc3\xa4 autoja. Fordin mallinimeksi muutettiin GPW, jossa kirjain "W" kuvasi Willys-pohjaista mallia. II-maailmansodan aikana Willys valmisti 363 000 MB-mallia ja Ford noin 280 000 GPW:t\xc3\xa4. Yhdysvallat toimitti n\xc3\xa4ist\xc3\xa4 noin 51 000 ajoneuvoa Neuvostoliiton bolsevikkihallinolle, mm. kaikki Bantamin valmistamat mallit._NEWLINE_Ford valmisti arviolta 13 000 Ford GPA amfibio-jeepi\xc3\xa4, lempinimelt\xc3\xa4\xc3\xa4n \'Seep\' joka on akronyymi sanoista Sea Jeep. Fordin ajatuksena oli valmistaa GMC:n DUKW-amfibiota vastaava, mutta kooltaan pienempi kulkuneuvo, joukkojen ja materiaalinkuljetuksiin. GPA oli kuitenkin kehnosti suunniteltu, ja se osoittautui maalla hitaaksi ja raskaaksi, vedess\xc3\xa4 se taas oli ep\xc3\xa4vakaa ja sen vesiraja oli riitt\xc3\xa4m\xc3\xa4t\xc3\xb6n. Vuonna 1943 tapahtuneen Yhdysvaltain armeijan Sisilian maihinnousun j\xc3\xa4lkeen valtaosa GPA:sta toimitettiin Neuvostoliitoon. Ven\xc3\xa4l\xc3\xa4iset pitiv\xc3\xa4t kovin t\xc3\xa4llaisesta konseptista ja solmivat Fordin kanssa lisenssisopimuksen mallin valmistamisesta. Ford toimitti bolsevikeille tarvittavat koneet, ty\xc3\xb6kalut ja piirustukset ja jo vuonna 1944 ven\xc3\xa4l\xc3\xa4iset valmistivat GPA:sta omaa GAZ 011-versiota. Sodan j\xc3\xa4lkeen t\xc3\xa4st\xc3\xa4 jatkojalostettiin Varsovan Liiton joukkojen k\xc3\xa4ytt\xc3\xb6\xc3\xb6n GAZ-46 MAV -amfibioajoneuvo.\n_START_SECTION_\nTunnusomainen maski\n_START_PARAGRAPH_\nWillysin ensimm\xc3\xa4iset 25 000 MB-Jeepi\xc3\xa4 oli varustettu hitsaamalla kootulla "riukumaskilla". Ford suunnitteli ja toteutti ensimm\xc3\xa4isen\xc3\xa4 malleissaan Jeepien tunnusomaiseksi piirteeksi nousseen maskin. Pellist\xc3\xa4 pr\xc3\xa4ss\xc3\xa4\xc3\xa4m\xc3\xa4ll\xc3\xa4 tehty maski oli painoltaan kevyempi ja edullisempi valmistaa. Monien muiden Fordin tekemien, auton ulkon\xc3\xa4k\xc3\xb6\xc3\xb6n vaikuttavien suunnitelmien ohella, Willys otti t\xc3\xa4m\xc3\xa4n maskin k\xc3\xa4ytt\xc3\xb6\xc3\xb6n standardisoidussa Jeepiss\xc3\xa4, huhtikuussa 1942._NEWLINE_Nykyisin Jeep haluaa korostaa perinteit\xc3\xa4\xc3\xa4n ja kytk\xc3\xb6st\xc3\xa4 alkuper\xc3\xa4isiin Jeeppeihin, suunnittelemalla autoihinsa maskin jossa on tietty m\xc3\xa4\xc3\xa4r\xc3\xa4 pystysuuntaisia aukkoja, t\xc3\xa4m\xc3\xa4 design on Jeepin rekister\xc3\xb6im\xc3\xa4 tavaramerkki. Alun perin  maskissa oli Fordin designin mukaisesti yhdeks\xc3\xa4n aukkoa, mutta sodan j\xc3\xa4lkeen valmistetuissa malleissa Willys pudotti aukkojen m\xc3\xa4\xc3\xa4r\xc3\xa4n seitsem\xc3\xa4\xc3\xa4n, saadakseen designin rekister\xc3\xb6ity\xc3\xa4 omaksi tavaramerkikseen. AMC:n ostettua Kaiser-Jeep Corporationin, sen sotilasajoneuvoja valmistavasta yksik\xc3\xb6st\xc3\xa4 muodostettiin nykyisin AM General Corporation-nimell\xc3\xa4 tunnettu yhti\xc3\xb6, jolle oikeudet Jeepin maskin designiin siirtyiv\xc3\xa4t. Chryslerin ostettua Jeepi\xc3\xa4 valmistaneen American Motors Corporationin vuonna 1987, oikeudet maskin designiin siirtyiv\xc3\xa4t sille.\n_START_SECTION_\nToisen maailmansodan j\xc3\xa4lkeen\n_START_PARAGRAPH_\nSodan p\xc3\xa4\xc3\xa4tytty\xc3\xa4 Ford haastoi Willyksen oikeuteen, mutta sen vaatimus oikeudesta "Jeep"-nimeen hyl\xc3\xa4ttiin ja Willykselle my\xc3\xb6nnettiin kaikki oikeudet t\xc3\xa4h\xc3\xa4n nimeen._NEWLINE_Vuonna 1945 Willys toi nelivetoisen ajoneuvonsa siviilimarkkinoille, mallinimell\xc3\xa4 CJ (Civilian Jeep). T\xc3\xa4m\xc3\xa4 on todenn\xc3\xa4k\xc3\xb6isesti ensimm\xc3\xa4inen siviilimarkkinoille massatuotettu nelivetoinen ajoneuvo. Vuonna 1948 Yhdysvaltain liittovaltion kauppakomissio my\xc3\xb6nsi oikeaksi American Bantamin vaateen siit\xc3\xa4 ett\xc3\xa4 alkuper\xc3\xa4inen Jeepin konsepti on l\xc3\xa4ht\xc3\xb6isin American Bantamilta, joka suunnitteli sen yhteisty\xc3\xb6ss\xc3\xa4 armeijan kanssa. Komissio kielsi Willyst\xc3\xa4 esitt\xc3\xa4m\xc3\xa4st\xc3\xa4 suoria tai ep\xc3\xa4suoria viittauksia siit\xc3\xa4, ett\xc3\xa4 se olisi luonut tai suunnitellut Jeepin. Willys sai vain oikeuden esitt\xc3\xa4\xc3\xa4 ett\xc3\xa4 se on osallistunut auton jatkokehitt\xc3\xa4miseen. American Bantamin menty\xc3\xa4 konkurssiin vuonna 1950, Willys hankki itselleen oikeudet sen "Jeep"-tavaramerkkiin._NEWLINE_Ensimm\xc3\xa4iset CJ:t olivat periaatteessa samoja autoja kuin MB:t, mutta niiden varustukseen kuului mm. alipainetoimiset tuulilasinpyyhkimet, tieliikenteen vaatimusten mukaiset valaisimet sek\xc3\xa4 takaluukku, jonka takia varapy\xc3\xb6r\xc3\xa4 sijoitettiin auton sivulle. Lis\xc3\xa4ksi siviiliversioiden varustukseen kuului hivenen kromia, vinyyliverhoillut istuimet sek\xc3\xa4 valinnaisia v\xc3\xa4rivaihtoehtoja. Mekaanisella puolella jykev\xc3\xa4mpi T-90 -vaihteisto, voiman ulosotolla, korvasi MB:n T84-vaihteiston. T\xc3\xa4m\xc3\xa4 muutos tehtiin koska CJ:n ensijainen k\xc3\xa4ytt\xc3\xa4j\xc3\xa4ryhm\xc3\xa4 oli maaseudun asukkaat ja n\xc3\xa4in CJ pystyi suorittamaan monessa paikassa traktorin teht\xc3\xa4vi\xc3\xa4._NEWLINE_Willys-Overland ja sit\xc3\xa4 seuranneet Willys Motors sek\xc3\xa4 Kaiser-Jeep toimittivat Jeepej\xc3\xa4 sek\xc3\xa4 Yhdysvaltain ett\xc3\xa4 muiden valtioiden armeijoille aina 1960-luvun lopulle asti._NEWLINE_Vuonna 1950 Willys esitteli ensimm\xc3\xa4isen uuden, II-maailmansodan j\xc3\xa4lkeisen Jeepin sotilasversion, M38:n eli MC:n, joka perustui vuoden 1949 CJ-3A-malliin. Vuonna 1953 sit\xc3\xa4 seurasi M38A1 eli MD, sen tunnistaa etulokasuojien kaartuvasta muodosta. Malli sai my\xc3\xb6s uuden Willys Hurricane-moottorin. M38A1 jalostui edelleen siviilipuolella vuonna 1955 esitellyksi CJ-5-malliksi. M38A1:n 20 tuumaa pidemm\xc3\xa4ll\xc3\xa4 akseliv\xc3\xa4lill\xc3\xa4 valmistettu ambulanssiversio M170 eli MDA, siirtyi my\xc3\xb6s siviilipuolelle, mallinimell\xc3\xa4 CJ-6._NEWLINE_Ennen CJ-5:n esittely\xc3\xa4 Willys tarjosi siviilimarkkinoille sivuventtiilimoottorilla varustettua, hinnaltaan edullista CJ-3B-versiota. Kyseess\xc3\xa4 oli CJ-3A, morttorin vaatimilla korkeamilla keulapelleill\xc3\xa4. T\xc3\xa4st\xc3\xa4 muokattiin nopeasti my\xc3\xb6s sotilasversio M606, l\xc3\xa4hinn\xc3\xa4 vientimarkkinoille, lis\xc3\xa4\xc3\xa4m\xc3\xa4ll\xc3\xa4 siihen vahvempi jousitus, korkeammat renkaat, marssivalot, vetokoukku ja oliivinvihre\xc3\xa4 v\xc3\xa4ri. Vuoden 1968 j\xc3\xa4lkeen mallia p\xc3\xa4ivitettiin versioiksi M606A2 ja -A3, jotka valmistettiin CJ-5:n pohjalle, edelleen vientimarkkinoille._NEWLINE_CJ-3B-malleja valmistettiin lisenssisopimuksin ymp\xc3\xa4ri maailmaa erilaisin konseptein. Industrias Kaiser Argentina (IKA) oli Kaiserin tyt\xc3\xa4ryhti\xc3\xb6 ja sit\xc3\xa4 kautta tiivisti kytk\xc3\xb6ksiss\xc3\xa4 Willys Jeeppiin. Ranskalainen Hotchkiss valmisti lisenssill\xc3\xa4 omaa M201-malliaan ja intialainen Mahindra valmistaa edelleen CJ-3-malliin pohjautuvaa maastohenkil\xc3\xb6autoa._NEWLINE_T\xc3\xa4m\xc3\xa4 toisen maailmansodan kahinoihin suunniteltu pieni ajoneuvo on innoittanut monia autonvalmistajia ymp\xc3\xa4ri maailman suunnittelemaan vastaavantyyppisi\xc3\xa4 malleja. Suurimpina n\xc3\xa4ist\xc3\xa4 voidaan mainita Land Rover, Toyota, Nissan, Mitsubishi ja Suzuki. Lis\xc3\xa4ksi maailmalla on paljon valmistajia, jotka tekev\xc3\xa4t tuotteitaan vain kotimarkkinoilleen tai l\xc3\xa4heisille sidosryhmilleen, kuten armeija ja poliisivoimat._NEWLINE_T\xc3\xa4m\xc3\xa4 kompakti ajoneuvo jatkoi palveluksessa l\xc3\xa4pi Yhdysvaltojen Koreassa ja Vietnamissa k\xc3\xa4ymien sotien. Korean sodassa k\xc3\xa4yt\xc3\xb6ss\xc3\xa4 oli MB-versioita sek\xc3\xa4 vuonna 1952 esitelty M38 ja vuonna 1953 esitelty M38A1. Vietnamin sodan aikana suurin osa Jeepeist\xc3\xa4 oli silloin uusia Ford M151 MUTT -malleja, jotka oli varustettu moderneilla ominaisuuksilla kuten itsekantava kori ja kierrejousilla toteutettu py\xc3\xb6rien erillisripustus. Yhdysvaltain merijalkav\xc3\xa4ell\xc3\xa4 oli omat tarpeensa, ja niit\xc3\xa4 varten suunniteltiin pieni M422 \'Mighty Mite\'.'